หุ้น10ต.ค.ปิดทะยาน14จุด
หุ้น10ต.ค.ปิดบวก 14 จุด ที่ 923.17 จุด ท่ามกลางมูลค่าซื้อขาย 19,539 ล้านบาท นักวิเคราะห์ชี้เป็นการฟื้นตัวระยะสั้น
10 ต.ค. 2554

หุ้น10ต.ค.ปิดบวก 14 จุด ที่ 923.17 จุด ท่ามกลางมูลค่าซื้อขาย 19,539 ล้านบาท นักวิเคราะห์ชี้เป็นการฟื้นตัวระยะสั้น




ตลาดหุ้นวันที่ 10 ต.ค. ตั้งแต่เปิดตลาดในช่วงบ่าย ดัชนียืนอยู่ในแดนบวกแต่หลังจากนั้นเหวี่ยงตัวลดลงและค่อยมีแรงซื้อกลับในหุ้นขนาดใหญ่ ดันให้ท้ายตลาดปิดที่ระดับ 923.17 จุด เพิ่มขึ้น 14 จุด หรือ 1.54% มูลค่าการซื้อขาย 19,539 ล้านบาท 
มูลค่าการซื้อขายสูงสุด 5 อันดับแรก 
1.PTT  ปิดที่ 280 บาท เพิ่มขึ้น 6 บาท หรือ 2.19% มูลค่าซื้อขาย 1,583 ล้านบาท    2.SCC ปิดที่ 275 บาท เพิ่มขึ้น 10 บาท หรือ 3.77% มูลค่าซื้อขาย 1,260 ล้านบาท 3.KBANK ปิดที่ 115.50 บาท เพิ่มขึ้น 1.5 บาท  หรือ 1.32% มูลค่าซื้อขาย 1,096 ล้านบาท 4.KTB ปิดที่ 14.50 บาท เพิ่มขึ้น 0.20 บาท หรือ 1.40% มูลค่าซื้อขาย 1,046 ล้านบาท 5.BBL ปิดที่ 143 บาท เพิ่มขึ้น 3 บาท หรือ 2.14% มูลค่าซื้อขาย 975 ล้านบาท  
นายปริญทร์ กิจจาทรพิทักษ์ ผู้อำนวยการอาวุโส ฝ่ายวิเคราะห์ บล.เคทีบี(ประเทศไทย) กล่าวว่า เปิดตลาดดัชนีหุ้นบวกแต่ได้อ่อนตัวรับปัจจัยลบกรณีน้ำท่วม แต่ในช่วงบ่ายมีแรงซื้อกลับในหุ้นขนาดใหญ่ คาดว่าเป็นแรงซื้อของนักลงทุนต่างชาติที่ซื้อตามโปรแกรมการซื้อขายที่ตั้งไว้ และอาจยังไม่ได้รวมผลกระทบจากปัญหาน้ำท่วมในประเทศไทย
ภาพรวมการลงทุนขณะนี้ยังไม่ใช่ขาขึ้น เป็นเพียงการฟื้นตัวระยะสั้น เมื่อหุ้นขึ้นจะมีแรงขายทำกำไรทำให้ดัชนีมีความผันผวนสูง กรอบแนวต้านระดับแรกอยู่ที่ 930-935 จุด แต่หากนักลงทุนต่างชาติยังคงซื้อหุ้นไทยต่อเนื่องโดยไม่สนใจปัญหาน้ำท่วมในประเทศ อาจทำให้ดัชนีทะลุขึ้นไปทดสอบแนวต้านระดับต่อไปที่ 950 จุด 
อย่างไรก็ตาม ยังไม่แนะนำให้ลุยซื้อหุ้น ให้แบ่งสัดส่วนอย่างมาก 20% ของเงินลงทุนเท่านั้น เมื่อดัชนีหุ้นปรับตัวเพิ่มขึ้นให้ขายทำกำไรเพื่อถือเงินสดรอซื้อเมื่อดัชนีอ่อนตัว